Peter Abbandonato

Peter Abbandonato (s. 25. maaliskuuta 1998 Laval, Quebec, Kanada) on kanadalais-kreikkalainen jääkiekkoilija, joka pelaa Saksan DEL-liigan ERC Ingolstadtissa. Hän on pelipaikaltaan keskushyökkääjä.
Ura.
Seuraura.
Juniorivuodet.
Abbandonato vietti juniorivuotensa pääasiassa kotikaupungissaan Quebecin Lavalissa. Hän pelasi kauden 2013–2014 QMAAA-juniorisarjaa Laval-Montréal Rousseau Royalissa, jonka paras pistemies ja syöttäjä Abbandonato oli tehoilla 6+29=35. Hänet palkittiin sarjan herrasmiespelaajana. Rouyn-Noranda Huskies varasi Abbandonaton 32. pelaajana QMJHL:n varaustilaisuudessa 2014. Vuotta myöhemmin Vaudreuil-Dorion Mustangs varasi hänet 41. pelaajana QJHL:n varaustilaisuudessa.
Kaudeksi 2015–2016 Abbandonato siirtyi hänet varanneen Rouyn-Noranda Huskiesin QMJHL-joukkueeseen. Hän teki runkosarjassa 64 ottelussa tehot 7+18=25 ja pudotuspeleissä 20 ottelussa tehot 4+7=11. Abbandonato voitti kauden päätteeksi liigan mestaruuden, President’s Cupin. Kaudella 2016–2017 hän oli tehoilla 19+37=56 Huskiesin kolmanneksi paras pistemies. Kaudella 2017–2018 Abbandonato nousi joukkueen varakapteeniksi. Hän oli tehoilla 27+48=75 Huskiesin toiseksi paras pistemies Rafaël Harvey-Pinardin jälkeen. Pudotuspeleissä Abbandonato oli joukkueen paras pistemies tehtyään seitsemässä ottelussa tehot 4+5=9.
Abbandonato voitti kaudella 2018–2019 koko QMJHL:n piste- ja syöttöpörssin tehoilla 29+82=111. Hänet palkittiin pistepörssivoitostaan Jean Béliveau Trophylla. Abbandonato voitti myös liigan tehotilaston lukemalla +71. Pudotuspeleissä hän jakoi 21 osumallaan QMJHL:n syöttöpörssin voiton joukkuetoverinsa Noah Dobsonin kanssa. Abbandonato voitti kauden päätteeksi President’s Cupin. Hänet palkittiin liigan herrasmiespelaajana Frank J. Selke Memorial Trophylla ja valittiin ensimmäiseen tähdistökentälliseen. Abbandonato ratkaisi Huskiesille kauden päätteeksi myös seuran historian ensimmäisen Memorial Cupin, kun hän teki finaaliottelussa 26. toukokuuta 2019 Halifax Mooseheadsia vastaan joukkueen 4–2-voittoon päättyneen ottelun voittomaalin.
Ammattilaisura.
Kesäkuussa 2019 Abbandonato teki kaksivuotisen AHL-sopimuksen Syracuse Crunchin kanssa. Abbandonato osallistui samana syksynä myös Tampa Bay Lightningin harjoitusleirille. Hän pelasi kaudella 2019–2020 AHL:ssä 27 runkosarjaottelua tehopistein 6+6=12. Abbandonato pelasi osan kaudestaan myös ECHL-joukkue Orlando Solar Bearsissa, jossa hän pelasi 15 runkosarjaottelua tehopistein 3+10=13. Koronaviruspandemian lyhentämällä kaudella 2020–2021 Abbandonato pelasi AHL:ssä 28 runkosarjaottelua tehopistein 5+10=15. ECHL:n puolella hän pelasi yhdeksän runkosarjaottelua tehopistein 3+3=6.
Abbandonato teki heinäkuussa 2021 vuoden mittaisen ja kaksisuuntaisen sopimuksen AHL-joukkue Laval Rocketin kanssa. Hän osallistui samana syksynä myös Montreal Canadiensin NHL-harjoitusleirille. Abbandonato pelasi kauden 2021–2022 suurimmaksi osaksi AHL:ssä tehden 38 runkosarjaottelussa tehot 4+16=20 ja kahdeksassa pudotuspeliottelussa neljä syöttöpistettä. Hän pelasi osan kaudestaan myös ECHL-joukkue Trois-Rivières Lionsin vahvuudessa tehden 18 runkosarjaottelussa tehot 12+13=25 ja seitsemässä pudotuspeliottelussa tehot 2+5=7. Abbandonato valittiin marras-joulukuun vaihteessa liigan viikon pelaajaksi. Kesäkuussa 2022 hän teki Rocketin kanssa vuoden mittaisen ja yksisuuntaisen jatkosopimuksen. Abbandonato osallistui samana syksynä jälleen myös Canadiensin NHL-harjoitusleirille. Hän pelasi kauden 2022–2023 kokonaan Rocketissa tehden runkosarjassa 66 ottelussa tehot 11+35=46, joilla Abbandonato oli joukkueen toiseksi paras pistemies Anthony Richardin jälkeen. Pudotuspeleissä hän pelasi kaksi ottelua ilman tehopisteitä.
Heinäkuussa 2023 Abbandonato teki vuoden mittaisen AHL-sopimuksen Chicago Wolvesin kanssa. Syyskuussa hän osallistui koesopimuksella NHL-seura Pittsburgh Penguinsin harjoitusleirille. Viikkoa myöhemmin Abbandonaton tiedotettiin jääneen ilman jatkosopimusta. Hän palasi kaudeksi 2023–2024 Wolvesin vahvuuteen. Marraskuussa seura kauppasi Abbandonaton ja puolustaja Owen Headrickin Wilkes-Barre/Scranton Penguinsiin myöhemmin päätettävää korvausta vastaan.
Abbandonato siirtyi kaudeksi 2024–2025 vuoden mittaisella sopimuksella SM-liigajoukkue Mikkelin Jukureihin. Hän voitti joukkueen sisäisen piste- ja syöttöpörssin tehtyään 56 runkosarjaottelussa tehot 14+28=42. Playouteissa Abbandonato pelasi viisi ottelua tehopistein 5+4=9. Ottelusarjan kolmanessa ottelussa 25. maaliskuuta 2025 vieraissa Pelicansia vastaan hän teki kypärätempun ja kaikkiaan kuusi tehopistettä, kun Jukurit voitti ottelun lukemin 8–3. Joukkueen kaikki maalit syntyivät ylivoimalla. Kimmo Peltonen valitsi Abbandonaton ottelun Alumnien tähtien ykköstähdeksi. Hänestä tuli myös Jukurien SM-liigahistorian eniten tehopisteitä yhdessä ottelussa tehnyt pelaaja. Viidennessä playout-ottelussa 29. maaliskuuta 2025 Abbandonato teki joukkueen 3–2-voittomaalin ylivoimalla ensimmäisessä jatkoerässä ajassa 61.24. Hän sai ottelussa myös syöttöpisteen Max Ellisin tekemään avausmaaliin. Abbandonaton osuma ratkaisi Jukureille SM-liigapaikan säilymisen.
Kaudeksi 2025–2026 Abbandonato siirtyi vuoden mittaisella sopimuksella Saksan DEL-liigan ERC Ingolstadtiin.
Maajoukkueura.
Abbandonato edusti Kreikkaa Challenger Seriesissa vuonna 2025, jolloin hän toimi joukkueen varakapteenina.
Muuta.
Abbandonaton isoveli Anastasio on pelannut myös jääkiekkoa hyökkääjänä. Hän toimii nykyään AHL-joukkue Laval Rocketin huoltopäällikkönä ja hän on toiminut myös Kreikan maajoukkueen huoltajana. Veljesten äiti on kreikkalainen ja isä italialainen.
Abbandonato edusti Kreikkaa katukiekon MM-kilpailuissa vuonna 2024.